FSMART ลุ้นกำไรปีนี้โต 80%โบรกฯ แนะซื้อ ให้เป้า 17.20 บ.
บล.ซีไอเอ็มบี (ประเทศไทย) แนะ ซื้อ FSMART โดยมีราคาเป้าหมาย 17.20 บาท คงประมาณกำไรปีนี้ 276 ลบ. โต 80% เชื่อการขยายจำนวนตู้ได้มากและเร็วกว่าคาดในปีนี้ อาจทำให้ยอดเติมเงินเพิ่มขึ้นมากกว่าคาด
23 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (23 พ.ย.) แนะนำ ซื้อ บริษัท ฟอร์ท สมาร์ท เซอร์วิส จำกัด (มหาชน) หรือ FSMART โดยมีราคาเป้าหมาย 17.20 บาท โดยมีปัจจัยหนุนมาจาก 1) จำนวนตู้ที่ขยายมากกว่าคาด 2) รายได้ค่าโฆษณาจาก AIS 3)FSMART เพิ่งเปิดตัวตู้ให้บริการชนิดใหม่ คือ ตู้กดน้ำดื่มสะอาด ที่สามารถให้บริการเติมเงินได้ด้วย ซึ่งยังไม่ได้รวมเข้าไว้ในประมาณการ ซึ่งมองว่าจะช่วยกระจายความเสี่ยงได้อีกทาง อย่างไรก็ตาม ความเสี่ยงต่อประมาณการอยู่ที่การแข่งขันของคู่แข่งที่อาจรุนแรงมากกว่าคาด
ทั้งนี้ยังคงประมาณการกำไรในปี 58 ที่ 276 ล้านบาท เติบโต 80%จากปีก่อนโดยกำไรสุทธิช่วง 9 เดือนแรกของปี 58 คิดเป็น 71% ของประมาณการกำไรทั้งปี
อย่างไรก็ตามเชื่อว่าการขยายจำนวนตู้ได้มากและเร็วกว่าคาดในปีนี้ อาจทำให้ยอดเติมเงินเพิ่มขึ้นมากกว่าคาด เบื้องต้นเราคาดการณ์จำนวนตู้เติมเงินในปี 59 ไว้ที่ 72,000 ตู้ แต่จากไตรมาส 3/58 ที่จำนวนตู้ขยายได้ทะลุเป้าทั้งปี อาจทำให้ต้องมีการปรับประมาณการเพิ่มขึ้นในอนาคต เชื่อว่า FSMART จะสามารถรักษาการเติบโตของกำไรที่ CAGR 15-17 ที่ 55% ต่อปีได้